Mozaik: A trónfosztott szépségkirálynő bocsánatkéréshez köti a korona visszaadását - NOL.hu
szépségversenyMianmarszépségkirálynő
David Kim, a szépségverseny sajtófőnöke a múlt héten közölte, hogy "tiszteletlen és elfogadhatatlan magatartása miatt" vették vissza a 16 éves mianmari lánytól a díjat. Konkrétan azt kifogásolta, hogy a szervezőkkel fizettette meg szépítő mellműtétét, miként a két hónapig a verseny helyszínén tartózkodó mama számláit is. Emellett a lány 18-nak hazudta magát, holott még kiskorú.
A Yangonban, az egykori Rangunban tartott sajtóértekezleten Noe azzal vágott vissza, hogy a szervezőknek bocsánatot kell kérniük azért, mert őt hazugnak és tolvajnak nevezték, de nemcsak tőle, hanem Mianmartól is. A mellműtétet a szervezők kérték, s az implantátumot készítő cég, illetve a plasztikai sebész sem kért pénzt, reklámcélból – állította. Ő még azelőtt utazott el Szöulból haza Mianmarba, hogy a szervezők közölték volna vele Ázsia szépségkirálynője címének visszavonását, ezért vihette magával a koronát. Egyébként sem büszke a díjra, mert a versenyt rendező szervezetnek igen rossz a hírneve.
Tény, hogy az idén negyedik alkalommal tartott Csendes-óceáni Ázsia szépségkirálynő választást rendre kisebb-nagyobb botrányok kísérik. 2011-ben a wales-i jelölt, Amy Willerton és néhány további induló azt kifogásolta, hogy a zsűri már a verseny kezdetét megelőzően a venezuelai szépségkirálynő mellett döntött.
Elterjedt utóbb az is, hogy néhány szervező szex-szolgáltatásokat kért a versenyen résztvevő hölgyektől cserében a magasabb pontokért. David Kim most azt mondta védekezésül, hogy a rendőrségi vizsgálat alaptalan híreknek minősítette ezeket a vádakat: a szállodai térfigyelő kamerákat ellenőrizték, s nem volt bizonyíték arra, hogy bármelyik lány a szervezőkkel vagy a verseny igazgatójával feküdt volna le.
2014.09.02 19:29